Video: Musiekgroep, gehoor in plastiekborrels gehul vir vertoning | Maroela Media
The Flaming Lips tree op in plastiekborrels terwyl die gehoor ook in plastiekborrels gehul is. (Foto: Instagram/Wayne Coyne)
Die Amerikaanse rockgroep The Flaming Lips neem sosiale afstand as beskerming teen Covid-19 só ernstig op dat die groeplede in individuele plastiekborrels optree – dit terwyl die gehoor ook almal in individuele borrels gehul is.
Die groep het Maandagaand tydens 'n konsert in die musiekvenue The Criterion in hulle tuisdorp in Oklahoma City hulself én die gehoor in spesiale ruimteborrels, wat van plastiek gemaak is, geplaas. Hulle het dié konsep in Mei vanjaar vir die eerste keer op die proef gestel tydens 'n verskyning op die geselsprogram Late Show with Stephen Colbert.
Volgens Wayne Coyne, voorsanger van die groep, het die idee vir die konsep ontstaan uit 'n skets wat hy vroeër vanjaar tydens die wêreldwye pandemie geteken het.
"Ek het 'n klein skets geteken van The Flaming Lips wat 'n vertoning lewer in 2019. In die skets is ek die enigste persoon in 'n ruimteborrel en al die ander mense is net normaal," het Coyne aan CNN gesê.
"Ek het nog 'n skets gemaak van die groep wat 'n vertoning lewer in 2020. Dit is presies dieselfde scenario, maar ek is in 'n borrel en almal om my is ook."
Coyne het bygevoeg dat hulle nooit besef het die Covid-19-pandemie sou so lank duur nie. "Ek dink nie enigiemand het in die middel van Maart gedink dat dit agt maande later steeds aan die gang sou wees nie."
Die sogenaamde ruimteborrels het reeds voor die pandemie deel gevorm van The Flaming Lips se konserte en daarom was dit maklik om nog 100 borrels van China af te laat invoer.
Aanhangers wat daarin belang gestel het om dié spesiale borrelkonsert by te woon om die ruimteborrels te toets, kon Maandag tussen 18:30 en 19:00 opdaag om deel te wees van die gehoor. Teen kort ná 18:00 het die groep reeds genoeg gehoorlede vir die konsert gehad.
"Sedert Mei vanjaar is die behoefte vir regstreekse musiek net versterk. Ek is bereid om enigiets te doen om te sê dit is veilig en dat ons dit kan laat werk," het Coyne gesê.